Филозофском факултету Универзитета у Нишу

Наставно-научном Већу

Одлуком Наставно-научног Већа Филозофског факултета Универзитета у Нишу именована сам за рецензента рукописа монографије *ВЕШТИНА ПРИПОВЕДАЊА – НАРАТОРИ ПРОЗНОГ СВЕТА ДРАГОСЛАВА МИХАИЛОВИЋА* аутора доц. др Јелене В. Јовановић.

Рукопис доц. др Јелене В. Јовановић састоји се из десет поглавља, при чему прва говоре о књижевноисторијској контекстуализацији стваралаштва Д. Михаиловића(*О прози новог стила у књижевноисторијским и критичким пресецима: некад и сад*), теоријским оквирима за анализу одабраноих текстова(*Како је наративност заменила наратив*), сказној техници као окоснициМихаиловићевог романескног опуса(*Јунак-приповедач у делима Драгослава Михаиловића*), приповеткама које воде до обимнијих остварења писаних техником сказа(*Од приповетке ка роману*), док се други део рукописа бави романима у којима се уочавају елементи сказа (*Сказ као стожер естетике Михаиловићевих романа*, *Знаци присуства подразумеваног писца у сказном свету Михаиловићевих романа*, *Лице и наличје Љубе Шампиона, Петрије, Жике Курјака* и сл). На крају монографије изнети су закључци и дат списак библиографских јединица.

Полазећи од тезе о Драгославу Михаиловићу као писцу који је сасвим аутентичним приповедачким поступцима обогатио опус српског романа двадесетог века, ауторка у првом поглављу доноси кратак преглед критичке рецепције и валоризације пишчевог опуса. С правом указујући на књижевноисторијски контекст прозе новог стила, Ј. Јовановић истиче да појавом генерације писаца којој припада и Драгослав Михаиловић у српској књижевности престаје време доминације симболичке и алегоријске форме, историјских, митских и универзалних тема. У овом сегменту рукописа ауторка сучељава опречне ставове критичара који, на једној страни, указују на тематске новине тзв. „критичког реализма“: човек на рубу материјалне, историјске, друштвене и духовне егзистенције, језичко-стилска оригиналност, разноврсна тематика, многострукост обликовања књижевне грађе, динамичност опуса, уверљивост, познавање и вештина сликања људске природе, у опусу писаца који су се појавили педесетих година двадесетог века Миодрага Булатовића, Антонија Исаковића, Живојина Павловића, Слободана Селенића (Милош Бандић, Љуиша Јеремић), а на другој страни, са позиција постмодернмистичке поетике, заузимају критички отклон и неслагање са таквим нео-натуралистичким тенденцијама (Александар Јерков, Данило Киш). Преглед историје читања дела Драгослава Михајловића у закључку првог поглавља допуњен је увидом у актуелну рецепцију при чему је указано на перманентни интерес српске читалачке и културне јавности за Михаиловићево стваралаштво, нарочито у домену адаптације његових дела у другим, нелитерарним медијима, нпр. у позоришту, на филму и телевизији.

Постављајући у основни интерпретативни фокус оне романе Д. Михаиловића који су писани у приповедачкој форми првог лица (*Кад су цветале тикве, Петријин венац, Чизмаши, Гори Морава*), ауторка је експлицитно артикулисала наратолошки приступ као примарну методолошку позицију тумачења. Отуда преглед најважнијих домета класичне и посткласичне наратологије у другом поглављу представља релевантни теоријски увод који читаоцима монографије нуди ближе истраживачке оријентире.

С обзиром на значај који приповедни феномен сказа има у Михаиловићевим романима, утрећем поглављу се са наратолошких позиција разматра сказ као специфична форма приповедања. Повезујући Ејхенбаумову теорију (сказ као форма приповедачке прозе која лексиком, синтаксом и интонацијом открива усмереност на усмени приповедачев говор), и Бахтинов концепт (сказ као оријентација на туђи говор),са типологијама приповести у првом лицу Жана Русеа и Франца Штанцла,ауторка сеопредељује за Женетову дистинкцију гласа и начинакао теоријски референтно полазиште.

Средишњи део монографије,посвећен Михаиловићевим прозним жанровима, отвара најпре анализа његове ране стваралачке фазе којој припада збирка приповедака *Фреде, лаку ноћ*. У фокусу истраживања су наративни феномени доживљајног и приповедног ЈА, наратера, вишестепене темпоралности, као и социјални, интелектуални, психолошки аспекти казивачи прича. Закључке изнете у овом поглављу ауторка доводи у везу са стваралачком генезом Михајловићевог опуса, па се у наредним поглављима до сличних интерпретативних увида долази и када су у питању Михајловићеви романи: *Кад су цветале тикве*(1968), *Петријин венац* (1975), *Чизмаши* (1983), *Гори Морава* (1994). Минуциозном анализом ликова у овим романима истакнут је њихов стварносни миметички предложак који је не ретко био и аргумент приликом опречних критичких рецепција.

Статусу подразумеваног писца, интерног приповедача, фиктивног слушаоца и наратера у Михаиловићевим романаима посвећена су остала поглавља монографије. Указано је на поетичке и естетске аспекте ових наративних категорија, а посебно је вредно пажље разматрање њихове функције у жанровском контексту приповедног венца/ циклуса. Таквим приступом поменутим Михајловићевим романима ауторка је указала на значај који у Михајловићевом стваралаштву имају поступци иновативности и традиције.

Монографијом *ВЕШТИНА ПРИПОВЕДАЊА – НАРАТОРИ ПРОЗНОГ СВЕТА ДРАГОСЛАВА МИХАИЛОВИЋА*Јелена В. Јовановић даје значајан допринос рецепцији једног од класика савремене српске књижевности. Добро избалансирани однос између теоријског, књижевноисторијског и интерпретативног истраживачког аспекта квалитети су овог рукописа којима се препоручује широј академској и стручној јавности. Стога предлажем да се поменути рукопис штампа.

У Нишу, 12. 09. 2019. Проф. др Снежана Милосављевић Милић